Skoletime om Etiopia-prosjekt

Guide til læreren

Kjære lærer!

Vi i Kirkens Nødhjelp setter enormt stor pris på ditt og skolens engasjement for vårt arbeid. På vår side ønsker vi å bidra til at både elevene og dere lærere får så stort utbytte av samarbeidet som mulig. Derfor har vi forsøkt å samle noen verktøy i form av filmer og en PowerPoint-presentasjon som du kan benytte i den grad du finner det nyttig. Her får du litt bakgrunnsinformasjon og forslag til ulike aktiviteter.

Hver bolk angir hvilket fag den er beregnet på, eventuelle kompetansemål den er ment å dekke, beregnet tidsbruk og henvisning til eventuelle ressurser som film eller PowerPoint-presentasjon.

# Fakta om Etiopia

**Tema:** Fakta om Etiopia
**Tid:** Ca. 20 min.
**Ressurs:** PowerPoint-presentasjon om Etiopia

Denne presentasjonen skal gjøre elevene bedre kjent med Etiopia – ikke bare som utviklingsland.

**Slide 1–2: Landinfo**

Her kan du be alle elevene om å finne hver sin faktaopplysning om landet og dele med resten av klassen. Alternativt kan du gå gjennom de viktigste faktaene eller høre om noen vet svaret:

* **Hovedstad:** Addis Abeba (2.355 m.o.h.)
* **Befolkning:** 105,4 mill. (Afrikas mest folkerike etter Nigeria)
* **Areal:** 1,1 mill. km2 (tilsvarende Norge, Sverige og Finland)
* **Språk:** Oromo (33,8 %), amharisk (offisielt nasjonalt; 27 %), Somali (6,2 %), Tigrinya (6,1 %)
* **Religion:** Kristendom (62,8 %), islam (33,9 %), tradisjonelle religioner (2,6 %)

Du kan finne flere [fakta om Etiopia på CIA World Factbook](https://www.cia.gov/library/publications/the-world-factbook/geos/et.html).

**Slide 3: Lucy**

Dette er Lucy, en 3,2 millioner år gammel dame. 40 prosent av skjelettet hennes ble funnet som hundrevis av biter av antroplogen Donald Johanson i Etiopia i 1974. Hun er det eneste eksemplaret man har funnet av arten Australopithecus afarensis, men hun blir populært kalt Lucy.

Mange mener Lucy er the missing link – det manglende mellomleddet mellom aper og mennesker. Men hun skal ikke bare være et bevis på teorien om at mennesket stammer fra aper. Hun går på to ben som et menneske, men hjernen hennes er på størrelse med en apes, og dette støtter teorien om at vi mennesker begynte å gå på to ben før vi utviklet den store hjernen vi har i dag.

Les mer om [Lucy på Wikipedia](https://no.wikipedia.org/wiki/Lucy_%28Australopithecus%29).

**Slide 4: Lalibela**

Etiopia har noen av de eldste jødiske, kristne og muslimske befolkningene i verden.

Dette er en av de underjordiske kirkene i Lalibela i Etiopia. De ble gravd ut av en klippe mellom år 600 og 1300 e.Kr. Lalibela er fortsatt en hellig by i Etiopia, og er et viktig reisemål for både pilgrimer og turister.

Les mer om [Lalibela på Wikipedia](https://en.wikipedia.org/wiki/Lalibela).

**Slide 5: Amharisk**

Denne etiopiske cola-flasken har Coca-Cola skrevet med amharisk skrift. Amharisk er et av de største språkene i Etiopia, og landets offisielle språk.

Amharisk er et semittisk språk, og tilhører den samme grenen av de afroasiatiske språkene som blant annet arabisk og hebraisk. I likhet med arabisk og hebraisk, skrives ikke amharisk med et alfabet, men med tegn som kombinerer både en konsonant og en vokal. Legg merke til at to av tegnene er like. De uttales som ko-lyden i Coca-Cola.

Les mer om [amharisk på Wikipedia](https://en.wikipedia.org/wiki/Amharic).

**Slide 6: Den etiopiske klokken**

Etiopia har ikke bare sin egen skrift. De bruker også en egen kalender, og til og med en egen klokke. Det er fortsatt 24 timer i det etiopiske døgnet, men klokken runder 12 når solen står opp og når den går ned. Midt på dagen – og ved midnatt – er klokken 6.

Les mer om [den etiopiske klokken på Wikipedia](https://en.wikipedia.org/wiki/Time_in_Ethiopia).

**Slide 7: Kaffe**

Mange mener at ordet «kaffe» kommer via italiensk *caffe*, tyrkisk *kahveh* og arabisk *qahwah* fra navnet på Kaffa-regionen i Etiopia. Uansett dyrkes fortsatt noe av verdens beste kaffe i Etiopia, og servering og drikking av kaffe er en seremoni for mange etiopiere.

Les mer om [opphavet til ordet kaffe på Etymonline.com](https://www.etymonline.com/word/coffee).

Les mer om [kaffens historie på Wikipedia](https://en.wikipedia.org/wiki/History_of_coffee).

**Slide 8: Almaz Ayana**

Noen av verdens beste langdistanseløpere kommer fra Etiopia. Dette er Almaz Ayana, som slo verdensrekorden på 10.000 meter da hun vant gull i sommer-OL i Rio de Janeiro i 2016. Året etter ble hun verdensmester i London, 46 sekunder foran nummer to.

Les mer om [Almaz Ayana på Wikipedia](https://en.wikipedia.org/wiki/Almaz_Ayana).

**Slide 9: Rastafariene**

Mange tilhengere av rastafari-religionen på Jamaica dyrker den tidligere etiopiske keiseren Haile Selassie som Messias, og Etiopia som det lovede landet. I 1960 donerte keiser Selassie en eiendom til rastafariene 250 kilometer sør for hovedstaden Addis Ababa. Her ligger fortsatt et lite rastafari-samfunn som heter Shashamane.

Her er verdens sikkert mest kjente rastafari Bob Marley, som ofte avbildes med fargene i det etiopiske flagget: grønt, gult og rødt.

Les mer om [rastafariene på Wikipedia](https://en.wikipedia.org/wiki/Rastafari).

Les mer om [Shashamane på Wikipedia](https://en.wikipedia.org/wiki/Shashamane).

# Årsaker til fattigdom

**Tema:** Global ulikhet
**Tid:** Ca. 10 min.
**Ressurs:** Film om ulikhet

Denne filmen kan danne utgangspunktet for en diskusjon om årsakene til fattigdom i verden, og mer spesifikt Etiopia. Elevene kan gjerne inviteres til å reflektere rundt ulik fordeling, og om hva som gjør at vi er rike og andre er fattige. Her noen fakta som kan knytte Etiopia til denne diskusjonen:

* **BNP (PPP):** 18.000 NOK pr. innbygger (Norge: 577.175 NOK)
* **Fattigdom:** 29,6 % under fattigdomsgrensen

Les mer om [Etiopias økonomi i The World Factbook (CIA)](https://www.cia.gov/library/publications/the-world-factbook/geos/et.html).

* **Levekår:** 0,448 HDI; nr. 174 i verden (Norge: 0,949 HDI; nr. 1 i verden)

**Tema:** Ulikhet og vann
**Tid:** Ca. 10 min.
**Ressurs:** Film om ulikhet og vann

I denne filmen utdypes temaet ulikhet med fokus på tilgang til rent vann. Her er noen fakta som kan knytte Etiopia til denne diskusjonen:

* **Vann:** 42,7 % mangler tilgang til rent vann
* **Sanitær:** 72 % mangler tilgang til trygge toalett
1. Om prosjektet/tematikken/landet

**Tema:** Etiopia – aldri en koloni?
**Tid:** Ca. 2x45 min.

Etiopia ikke har aldri vært kolonisert av en europeisk stormakt. Denne oppgaven tar sikte på å finne ut hvorfor dette ikke har skjedd. For å finne ut av dette må elevene sette seg inn i etiopisk historie under den perioden hvor europeiske stormakter koloniserte land i Afrika.

Dette kan organiseres som en gruppeoppgave hvor elevene får utdelt relevant kildemateriell eller skal søke etter informasjon i bøker eller på nett. Her kan det trekkes inn øvelser i hvordan søke etter informasjon på internett, for eksempel. Elevene kan jobbe i små grupper og få en bestemt tid til å søke etter informasjon, for så å presentere eller oppsummere det de har funnet i fellesskap. Informasjonen de finner kan brukes til å finne svar på hvorfor Etiopia har en slik status som det har i dag.

**Forberedelse:** Du kan finne relevant kildemateriell om Etiopia, en slags kortfattet oversikt over landets historie, eller du kan la elevene søke fritt.

**Kompetansemål fra læreplanen som kan dekkes av denne oppgaven:**

* gjere greie for ulike forklaringar på kvifor det finst fattige og rike land, og diskutere tiltak for å redusere fattigdommen i verda
* utforske aktuelle lokale, nasjonale eller globale problem og drøfte ulike løysingsforslag munnleg og skriftleg med presis bruk av fagomgrep